Los Puertos de Moriella

Los Puertos de Moriella (en valenciano Els Ports) son una comarca valenciana d'o norte y montanyosa, con capital en Moriella. Muga a lo norte y a l'ueste con Aragón y Catalunya (con lo tozal dels Tres Reis, adintro d'os puertos de Beceit), a l'este con lo Baixo Mayestrato y a lo sud muga con l'Alto Mayestrato.

Ye una comarca catalanoparlant, a on que se charra o subdialecto tortosín, de transición entre o valenciano y o leridano, fueras de lo municipio d'Olocau del Rey, de fabla castellana, porque dependeba de l'arcebispato de Zaragoza y no de lo bispato de Tortosa como la resta de la comarca.

Lo clima ye muito continental y los suelos sobre las calsineras, pobres y erosionaus. Esto fa que l'agricultura mediterrania siga muito limitada y siga mas important la ganadería, en especial vacumen. En las zagueras decadas de lo sieglo XX s'ha desarrollau la recolección u cautivo de trufas por imitación de los catalans que veniban ta los Puertos pa escar-ne.

Historicament ha teniu influencia aragonesa y los ligallos como los de l'altiplano de Teruel y lo Baixo Aragón encara se manteneban en lo sieglo XX. Existe un dance, como d'antes en muitos lugars d'Aragón, y una tendencia a emigrar tanto ta la costa mediterrania como ta lo Matarranya u ta la cuenca baixa de lo río Guadalop, a on que son conoixius como Els de la Serra, Pastors, Los de la Sierra. Muita chent d'Alcanyiz, Calanda, Mas de las Matas u Val de Robres ye filla u nieta de chent que emigró en masa de lugars d'esta comarca y han feito fortuna.

 Historia 
250px|thumb|Moriella.
La zona estió poco poblada en l'Alta Edat Meya, pero teneba importancia estratechica pa los musulmans, que yeran bien establius en las tierras planas de Levant y de la val d'Ebro. Los Puertos de Moriella yeran importants pa la comunicación entre los moros de Zaragoza y Valencia, y por ixo Alifonso I lo Batallero la prenió en 1117, con l'aduya de Gastón IV de Biarn. La capital d'Ebro yera aislada de Valencia, lo suyo prencipal refirme, con la rota de Los Puertos u Al Burt bloqueyada, y preparada pa estar presa l'anyo vinient.

Cuan Remón Berenguer IV prenió Tortosa, Leida y Fraga, la zona se plenó de poblacions musulmanas forachitadas u fuyidas, fendo dificil la ocupación y repoblación de lo Matarranya. Blasco d'Alagón conquirió la zona y lo castiello de Moriella. Chaime I, veyendo lo valor estratechico d'esta plaza, pensó que heba de perteneixer a lo rei y forzó a Blasco d'Alagón a da-le-ne, con la compensación o condau de Sastago.

Parte de los repobladors de la zona estioron aragoneses de la Chacetania, y por ixo ye común l'apelliu Tena, y en Lo Forcallo la diftongación en -ia- d'a y ubierta catalana y l'apichau d'a G.

Bi heba presencia templera, y dimpués de la disolución de los templers se creyó con los restos de l'antiga orden de Montesa. Lo terreno gobernau por los d'esta orden se clamó Maestrat, (Mayestrato), y d'astí lo nombre de lo nort de Castellón.

En lo sieglo XIX estió un important foco carlista. Cabrera prenió Moriella y fizo fuyir a l'exercito isabelino prou superior que quereba recuperar-la, por lo cual lo tigre de lo Mayestrato se fizo famoso en Europa y se'n charró muito en los periodicos de la epoca.

Categoría:Comarcas que mugan con Aragón